Behboud Khan Javanshir

Behbud Khan Javanshir Azad Khan oglu (aseri: Behbud xan Cavanşir Azad xan oğlu, født 25. juli 1878 landsbyen Azad Qaraqoyunlu i Javanshir Uyezd i guvernementet Elisabethpol, død 18. juli 1921 i Konstantinopel) var en aserbajdsjansk politiker, diplomat og regjeringsminister.


== Liv og virke ==


=== Bakgrunn ===
Behbud Khan Javanshirs far, Azad Khan Javanshir, var oldebarn av grunnleggeren av khanatet Karabakh, Panah Ali Khan. Fra 1890 til 1898 studerte han ved Tiflis realskole der han lærte seg tysk. I 1902 begynte han på Freibergs universitet for gruvedrift og teknologi, hvorfra han gikk ut med eksamen cum laude i 1906. Han flyttet så til London og lærte seg engelsk.Etter hjemkomsten til Aserbajdsjan i 1907 begynte han som senioringeniør i oljeindustrien. Etter funn i arkivmaterialer var Behbud Khan medlem av den regjeringskritiske organisasjonen Difai sammen med blant andre Ahmad Bey Aghayev, Garay Bey Garaybeyov, Mammad Hasan Hajinski, Isa Bey Ashurbeyov og Niftali Bey Behbudov.
Under reisene til Tyskland bragte Behbud Khan med seg tysk hvete til Karabakh, og den ble akklimatisert av lokale bønder og er forblitt i bruk etter den gang. Han var også den første som tok med seg en automobil til regionen Karabakh på en tid da veibygging var kommet i gang. Etter marsmassakrene i 1918 ble Behbud Khan medlem av den aserbajdsjansk-armenske forsoningskommisjon.


== Politisk virke ==
Den 17. juni 1918 ble Behbud Khan utnevnt til innenriksminister i Den demokratiske republikk Aserbajdsjan. Den 26. desember 1918 ble han etterfulgt av Khalil Bey Khasmammadov. Fra 6. oktober 1918 ble han fungerende minister for handel og industri. Behbud Khan var også med i nasjonalforsamlingen.
Etter at sovjetisk styre ble etablert i Aserbejdsjan, med bistand fra den aserbajdsjanske kommunistleder Nariman Narimanov, klarte Javanshir å unnslippe fengsling, og ble satt til å arbeide i sovjetiske oljefelter i Baku. På grunn av sin utdannelse i Tyskland ble han senere satt til å representere den sovjetiske regjering først i Berlin, og fra sommeren 1921 i Konstantinopel.


== Mord ==
Behbud Khan ble myrdet den 18. juli 1921 i Konstantinopel foran Pera Palace Hotel av en armener, Misak Torlakian, under Operasjon Nemesis organisert av den armenske revolusjonære føderasjon. Torlakian ble bistått av Ervand Fundukyan og Arutiun Arutuinyan. Etterpå oppga de at motivet for mordet/henrettelsen var gjengjeldelse for Behbud Khans rolle under massakrene på armenere i Baku. En dashnakoffiser som kjente Javanshir fra Baku, hadde gjenkjent ham. Fundukyan og Arutuinyan skulle følge etter Behbud Khan, og Torlokyan skulle skyte ham. Drapet skjedde da Behbud Khan var på vei tilbake til hotellet gjennom parken sammen med sin hustru Tamara og sine brødre Jumshud og Surkhay, etter en kveld på Tepebashiteateret. Torlakian skjøt Behbud Khan med en Mauser, først i ansiktet, så to ganger i brystet. Han ble erklært død på sykehuset. Torlakian ble arrestert.Under rettssaken ble de faktiske forhold bekreftet, men gjerningsmannen frikjent på grunn av en omdiskutert epilepsi-diagnose. Torlakian dro etterhvert til USA.


== Referanser ==


== Litteratur ==
Yeghiayan, Vartkes and Ara Arabyan. The Case of Misak Torlakian. Center for Armenian Remembrance, 2006. ISBN 0-9777153-0-2.
Letter published in French newspaper in Istanbul by Behbud Javanshir's wife Tamara Javanshir and reprinted in John Dos Passos's book The Orient Express in a chapter entitled "Constantinople, July 1921: Assassination" (New York and London: Harper & Brothers, 1927), pp. 14–16.
John Dos Passos' account of the event as a witness of the commotion of the murder at Pera Palace Hotel, Istanbul on June 18, 1921. Dos Passos was staying at Pera Palace and witnessed the commotion around the crime scene at the hotel.  See John Dos Passos's book, The Orient Express, chapter 2: "Constantinople, July 1921: Assassination" (New York and London: Harper & Brothers, 1927), page 9.